รัฐบาลไทย-ข่าวทำเนียบรัฐบาล-รมว.เฉลิมชัยดันกองทุนหมุนเวียนเพื่อการกู้ยืมแก่เกษตรกรและผู้ยากจน
วันศุกร์ที่ 4 ตุลาคม 2562
รมว.เฉลิมชัยดันกองทุนหมุนเวียนเพื่อการกู้ยืมแก่เกษตรกรและผู้ยากจน
รมว.เฉลิมชัยดันกองทุนหมุนเวียนเพื่อการกู้ยืมแก่เกษตรกรและผู้ยากจนเป็นที่พึ่งของเกษตรกรในการปลดเปลื้องหนี้สิน
วันนี้ (วันที่ 3 ต.ค. 2562) กลุ่มเกษตรกรและผู้ยากจนที่ได้กู้ยืมเงินจากกองทุนหมุนเวียนเพื่อการกู้ยืมแก่เกษตรกรและผู้ยากจนกว่า 60 รายเดินทางมาขอบคุณนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ที่ได้อนุมัติเงินกู้เพื่อไถ่ถอนที่ดินคืนจากเจ้าหนี้ โดยผู้แทนเกษตรกรกล่าวว่า ผู้ที่มาในวันนี้เป็นหนี้ทั้งในระบบและนอกระบบ ซึ่งไม่สามารถชําระคืนได้ จนกระทั่งรัฐมนตรีว่าการกระทรวงเกษตรฯ อนุมัติเงินกู้จากกองทุนหมุนเวียนฯ เพื่อให้ไปชําระหนี้และไถ่ถอนที่ดินซึ่งกําลังจะถูกยึดกลับมาได้
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวว่า เห็นใจเกษตรกรที่เดือดร้อนจากภาวะหนี้สิน เมื่อไม่สามารถชําระแก่เจ้าหนี้ได้ตามกําหนดทําให้ดอกเบี้ยเพิ่มทบเงินต้นขึ้นอีก จึงสั่งการให้กองทุนหมุนเวียนเพื่อการกู้ยืมแก่เกษตรกรและผู้ยากจน กระทรวงเกษตรและสหกรณ์เร่งช่วยเหลือโดยการอนุมัติเงินกู้ให้ไปชําระแก่เจ้าหนี้ รวมถึงพ้นจากการถูกยึดที่ดินที่ทําการเกษตรซึ่งนําไปค้ําประกันไว้ได้
สําหรับกองทุนหมุนเวียนเพื่อการกู้ยืมแก่เกษตรกรและผู้ยากจนนี้ ช่วยเหลือเกษตรกรและผู้ยากจนตั้งแต่ปี พ.ศ. 2534 ปัจจุบันสามารถช่วยไถ่ถอนที่ดินประมาณ 300,000 ไร่ให้แก่เกษตรกร 33,500 ราย เฉพาะในปี พ.ศ. 2562 สามารถช่วยไถ่ถอนที่ดินประมาณ 6,000 ไร่ให้แก่เกษตรกร 1,200 ราย โดยกองทุนหมุนเวียนฯ จะให้เงินให้กู้ไม่เกิน 2.5 ล้านบาท ระยะเวลาชําระคืนไม่เกิน 20 ปี คิดอัตราดอกเบี้ยร้อยละ 5 ต่อปี หากชําระหนี้ดีสามารถได้ลดดอกเบี้ยเหลือร้อยละ 4 3 และ 2 ตามลําดับ ทั้งนี้ เกษตรกรและผู้ยากจนที่ต้องการขอความช่วยเหลือจากกองทุนหมุนเวียนฯ สามารถติดต่อได้ที่ สํานักงานเกษตรและสหกรณ์จังหวัด สํานักงานเกษตรอําเภอ ธ.ก.ส. ทุกสาขาที่มีภูมิลําเนา และสํานักบริหารกองทุนเพื่อช่วยเหลือเกษตรและรับเรื่องร้องเรียน (สกร.)
นอกจากนี้ ในวันเดียวกัน ได้อนุญาตให้ผู้แทนสหกรณ์โคนมไทยมิลค์ จํากัด ประกอบด้วย นายเชวงศักดิ์ สงวนวงศ์วิจิตร ประธานกรรมการสหกรณ์ นายประเสริฐ วิเศษจันทึก รองประธานกรรมการสหกรณ์ นายวิชัย กลึงโพธิ์ ผู้จัดการ และนายสันทัศน์ ชื่นงูเหลือม เลขานุการฯ ได้เข้าขอบคุณที่สํานักงานปลัดกระทรวงเกษตรและสหกรณ์ อนุมัติเงินกู้จากกองทุนสงเคราะห์เกษตรกรให้แก่สหกรณ์โคนมไทยมิลค์ จํากัดเพื่อนําไปใช้เป็นทุนหมุนเวียนสําหรับรวบรวมวัตถุดิบสําหรับผลิตอาหารสัตว์จากเกษตรกร เข้าสู่ศูนย์ผลิตอาหารโคนมของสหกรณ์ (Feed Center) ผลิตเป็นอาหารโคนมให้แก่เกษตรกรผู้เลี้ยงโคนม ผลจากการมีเงินทุนหมุนเวียนของสหกรณ์ดังกล่าว ทําให้สมาชิกสหกรณ์มีอาหารสัตว์คุณภาพดี ปริมาณเพียงพอตลอดทั้งปี ส่งผลให้ผลผลิตน้ํานมโคของสมาชิกสหกรณ์มีมาตรฐานและคุณภาพ อีกทั้งอาหารสัตว์ยังมีราคาถูกกว่าท้องตลาดช่วยลดต้นทุนของเกษตรกร
ทั้งนี้ กองทุนสงเคราะห์เกษตรกร เป็นกองทุนที่ให้ความช่วยเหลือสนับสนุนเงินทุนหมุนเวียนให้กับหน่วยงานของรัฐ และองค์กรเกษตรกรที่เป็นนิติบุคคลจดทะเบียนมาแล้วไม่น้อยกว่า 2 ปี และมีการตรวจสอบบัญชีและงบการเงิน อย่างไรก็ตาม ในกรณีองค์กรเกษตรกรที่ไม่เป็นนิติบุคคลหรือเป็นนิติบุคคลน้อยกว่า 2 ปี ให้หน่วยงานของรัฐที่กํากับดูแลยื่นขอรับจัดสรรเงินได้ ปัจจุบันลูกค้าของกองทุนสงเคราะห์เกษตรกรมี 6 หน่วยงานคือ กรมส่งเสริมสหกรณ์ กรมปศุสัตว์ กรมหม่อนไหม และ สหกรณ์โคนมไทยมิลค์ สหกรณ์ลานสัก และสหกรณ์นครชุม อัตราดอกเบี้ยของส่วนราชการ 0% ของนิติบุคคล 1-2% ขึ้นกับวัตถุประสงค์ ระยะเวลาชําระหนี้3-7 ปี ณ ขณะนี้มีวงเงินทุนหมุนเวียนประมาณ 3,000 ล้านบาท ซึ่งผู้สนใจสามารถยื่นกู้ได้ที่กองทุนสงเคราะห์เกษตรกร สํานักปลัดกระทรวงเกษตรและสหกรณ์ ในวันเวลาราชการ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai